CELEX: 62013CA0376
Language: sk
Date: 2015-04-23 00:00:00
Title: Vec C-376/13: Rozsudok Súdneho dvora (deviata komora) z 23. apríla 2015 – Európska komisia/Bulharská republika (Nesplnenie povinnosti členským štátom — Elektronické komunikačné siete a služby — Smernice 2002/20/ES, 2002/21/ES a 2002/77/ES — Práva na používanie rádiových frekvencií na digitálne pozemné televízne vysielanie — Výzvy na predkladanie žiadostí — Kritériá výberu uchádzačov — Proporcionalita — Osobitné práva)

22.6.2015   
            
            
               SK
            
            
               Úradný vestník Európskej únie
            
            
               C 205/3
            
         Rozsudok Súdneho dvora (deviata komora) z 23. apríla 2015 – Európska komisia/Bulharská republika
   (Vec C-376/13) (1)
   
   ((Nesplnenie povinnosti členským štátom - Elektronické komunikačné siete a služby - Smernice 2002/20/ES, 2002/21/ES a 2002/77/ES - Práva na používanie rádiových frekvencií na digitálne pozemné televízne vysielanie - Výzvy na predkladanie žiadostí - Kritériá výberu uchádzačov - Proporcionalita - Osobitné práva))
   (2015/C 205/04)
   Jazyk konania: bulharčina
   
      Účastníci konania
   
   
      Žalobkyňa: Európska komisia (v zastúpení: G. Braun, L Malferrari a G. Koleva, splnomocnení zástupcovia)
   
      Žalovaná: Bulharská republika (v zastúpení: D. Drambozova, E. Petranova a J. Atanasov, splnomocnení zástupcovia)
   
      Výrok rozsudku
   
   
               1.
            
            
               Bulharská republika si tým, že na základe bodu 5a ods. 1 a 2 prechodných a záverečných ustanovení zákona o elektronických komunikáciách (Zakon za elektronnite saobštenija) obmedzila počet podnikov, ktorým možno prideliť právo na používanie frekvencií rádiového spektra na digitálne pozemné rádiové vysielanie a ktorým sa vydá povolenie poskytovať príslušné elektronické komunikačné služby, na dva podniky, nesplnila povinnosti, ktoré jej vyplývajú z článku 2 ods. 1 smernice Komisie 2002/77/ES zo 16. septembra 2002 o hospodárskej súťaži na trhoch elektronických komunikačných sietí a služieb.
            
         
               2.
            
            
               Bulharská republika si tým, že na základe článku 47a ods. 1 a 2 a článku 48 ods. 3 zákona o elektronických komunikáciách zakázala poskytovateľom televízneho obsahu, ktorých programy sa v Bulharsku nevysielajú, a osobám, ktoré sú s nimi prepojené, zúčastniť sa na verejných obstarávaniach na pridelenie práv na používanie frekvencií rádiového spektra na digitálne pozemné rádiové vysielanie a na poskytovanie príslušných služieb, nesplnila povinnosti, ktoré jej vyplývajú z článku 7 ods. 3 smernice Európskeho parlamentu a Rady 2002/20/ES zo 7. marca 2002 o povolení na elektronické komunikačné sieťové systémy a služby (smernica o povolení), zmenenej a doplnenej smernicou Európskeho parlamentu a Rady 2009/140/ES z 25. novembra 2009, z článku 9 ods. 1 smernice Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (rámcová smernica), zmenenej a doplnenej smernicou Európskeho parlamentu a Rady 2009/140, ako aj z článku 2 ods. 2 a článku 4 ods. 2 smernice 2002/77.
            
         
               3.
            
            
               Bulharská republika si tým, že na základe článku 48 ods. 5 zákona o elektronických komunikáciách zakázala úspešným uchádzačom o pridelenie práv na používanie frekvencií rádiového spektra na digitálne pozemné rádiové vysielanie zriadiť elektronické komunikačné siete na šírenie rozhlasových a televíznych programov, nesplnila povinnosti, ktoré jej vyplývajú z článku 7 ods. 3 smernice 2002/20, zmenenej a doplnenej smernicou 2009/140, z článku 9 ods. 1 smernice 2002/21, zmenenej a doplnenej smernicou 2009/140, ako aj z článku 2 ods. 2 a článku 4 ods. 2 smernice 2002/77.
            
         
               4.
            
            
               Bulharská republika je povinná nahradiť trovy konania.
            
         
      (1)  Ú. v. EÚ C 252, 31.8.2013.